बुमराहको ह्याट्रिक
तीव्र बलर जसप्रित बुमराहले भारतीय टेस्ट क्रिकेट इतिहासमै तेस्रो ह्याट्रिक विकेट लिएपछि दोस्रो तथा अन्तिम टेस्टमा वेस्ट इन्डिज कमजोर बनेको छ ।
जमैका — तीव्र बलर जसप्रित बुमराहले भारतीय टेस्ट क्रिकेट इतिहासमै तेस्रो ह्याट्रिक विकेट लिएपछि दोस्रो तथा अन्तिम टेस्टमा वेस्ट इन्डिज कमजोर बनेको छ ।सविना पार्कमा भारतले पहिलो इनिङमा ४ सय १६ रनको योगफल खडा गरेपछि बुमराहको घातक बलिङसामु वेस्ट इन्डिज पुनः धराशायी बन्न लागेको हो ।निरन्तर एकै गतिका साथ बलिङ गर्ने खुबी भएका २५ वर्षीय यी बलरले गत सताको अन्तिममा एन्टिगुवामा सम्पन्न पहिलो टेस्टको अन्तिम दिन देखाएको घातक रूपलाई निरन्तरता दिएका हुन् । उनले ७ रनको बीचमा ५ विकेट लिएका थिए । ९.१ ओभरमा १६ रन खर्चेर समग्रमा ६ विकेट लिएका थिए ।दोस्रो टेस्टमा घरेलु व्याट्सम्यानहरूले बुमराहको बलिङमा वास्तविक असजिलो महसुस गरे, विशेषगरी डारेन ब्राभो, सामारह ब्रुक्स र रोस्टन चेस । उनीहरू बुमराहको लगातार बलमा पेबिलियन फर्किएका थिए । योसँगै उनले हरभजन सिंह र इरफान पठानपछि टेस्ट ह्याट्रिक गर्ने तेस्रो भारतीय क्रिकेटरको कीर्तिमान बनाए । ब्राभो सेकेन्ड स्लिपमा केएल राहुलको हातबाट क्याच आउट भए भने अर्को बलमा ब्रुक्स एलबीडब्लूको धरापमा परे । चेसको विकेटका लागि भने भारतीय कप्तान विराट कोहलीले रिभ्युको सहारा लिए । फिल्ड अम्पायर पाउल रिफेललले एलबीडब्लूको अपिल अस्वीकार गरेपछि भिडियो रिभ्यु सुविधाको प्रयोग गरिएको हो । बुमराहले यसअघि नै दुवै ओपनर क्राइग ब्रेथवेइट र जोन च्याम्पवेललाई आउट गरिसकेका थिए । ह्याट्रिकपछि बुमराहले कप्तान जेसन होल्डरलाई पनि आउट गराएका हुन् ।इनिङको दसै विकेट लिने सम्भावना भने मोहम्मद सामीले सिमरन हेटमायरको विकेट लिएसँगै अन्त्य भएको हो । हेटमायर ३४ रनको स्कोरमा आउट भए । दोस्रो दिनको खेल समाप्तिमा वेस्ट इन्डिज ८७–७ को दयनीय अवस्थामा छ । आइतबार तेस्रो दिनको खेलको सुरुआतमा ३० रन थप्दै वेस्ट इन्डिजको पहिलो इनिङ्स १ सय १७ रनमा खुम्चियो । बुमराहले थप विकेट लिन सकेनन् ।